钦定古今图书集成/明伦汇编/宫闱典/第119卷 > 《外戚传序》唐·书
## 钦定古今图书集成/明伦汇编/宫闱典/第119卷 > 《外戚传序》唐·书

凡外戚成败，视主德何如。主贤则共其荣，主否则先受其祸。故太宗检贵幸，裁赏赐。贞观时，内里无败家。
高、中二宗，柄移艳私，产乱朝廷。武、韦诸族，耄婴颈血，
一日同污𫓧刃。元宗初年，法行近亲，里表修敕。天宝
夺明，委政妃宗，阶召反贼，遂丧天下。杨氏之诛，噍类
不遗。盖数十年之宠，不偿一日之惨；甲第厚赀，无救
同《坎》之悲，宁不哀哉！代德而降，阉尹参嬖，后宫虽多，
无赫赫显门，亦无刀锯大戮。故用福甚者得祸酷，取
名少者蒙责轻，理所固然。若乃长孙无忌之功，武平
一之识，吴溆之忠，弗缘内宠者，自见《别传》。